PERUSTELUT

Neuvosto myönsi 17. toukokuuta 2011 (neuvoston täytäntöönpanopäätös 2011/344/EU) Portugalille tämän pyynnöstä rahoitustukea edistääkseen tiukkaa talous- ja uudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Portugalissa, euroalueella ja EU:ssa.

Komissio on tarkastellut päätöksen 2011/344/EU 3 artiklan 9 kohdan mukaisesti yhdessä IMF:n ja EKP:n kanssa ensimmäistä kertaa edistymistä sovittujen toimenpiteiden toteutuksessa ja toimenpiteiden tehokkuutta sekä niiden taloudellisia ja yhteiskunnallisia vaikutuksia.

Ottaen huomioon äskettäisen talous-, finanssi- ja rahapoliittisen kehityksen sekä toteutetut poliittiset toimet komissio katsoo, että tuelle asetettuihin talouspoliittisiin ehtoihin on tehtävä joitakin muutoksia ohjelman tavoitteiden saavuttamisen varmistamiseksi. Muutoksia selitetään neuvoston täytäntöönpanopäätökseen tehdyn muutosehdotuksen johdanto-osan kappaleissa.

2011/0227 (NLE)

Ehdotus

NEUVOSTON TÄYTÄNTÖÖNPANOPÄÄTÖS

unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010[1] ja erityisesti sen 3 artiklan 2 kohdan,

ottaa huomioon Euroopan komission ehdotuksen,

sekä katsoo seuraavaa:

1. Neuvosto myönsi (neuvoston täytäntöönpanopäätös 2011/344/EU, annettu 17 päivänä toukokuuta 2011) Portugalille tämän pyynnöstä rahoitustukea edistääkseen tiukkaa talous- ja uudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Portugalissa, euroalueella ja EU:ssa.

2. Komissio on tarkastellut täytäntöönpanopäätöksen 2011/344/EU 3 artiklan 9 kohdan mukaisesti yhdessä Kansainvälisen valuuttarahaston (IMF) ja Euroopan keskuspankin (EKP) kanssa ensimmäistä kertaa viranomaisten edistymistä sovittujen toimenpiteiden toteutuksessa ja toimenpiteiden tehokkuutta sekä niiden taloudellisia ja yhteiskunnallisia vaikutuksia.

3. BKT:n nimelliskasvua koskevien komission nykyisten ennusteiden mukaan (-0,7 prosenttia vuonna 2011, 0,0 prosenttia vuonna 2012, 2,5 prosenttia vuonna 2013 ja 3,9 prosenttia vuonna 2014) julkisen talouden sopeutusura on linjassa Portugalille 2 päivänä joulukuuta 2009 perussopimuksen 126 artiklan 7 kohdan nojalla annetun neuvoston suosituksen[2] kanssa ja noudattaa ennusteita, joiden mukaan velka suhteessa BKT:hen on 101,1 prosenttia vuonna 2011, 106,2 prosenttia vuonna 2012, 107,3 prosenttia vuonna 2013 ja 106,4 prosenttia vuonna 2014. Velka suhteessa BKT:hen vakaantuisi tämän mukaisesti vuonna 2013, minkä jälkeen se kääntyisi laskuun olettaen, että alijäämää saadaan edelleen supistettua. Velkadynamiikkaan vaikuttavat useat talousarvion ulkopuoliset rahoitustoimet, kuten huomattavat rahoitusomaisuuden hankintatoimet, erityisesti mahdollinen pankkien pääomapohjan vahvistaminen ja valtion omistamien yritysten rahoitustoimet, sekä erot kertyneiden ja maksettujen korkojen välillä.

4. Julkisen talouden rahoitusasemalle vahvistettu neljännesvuosittainen tuloskriteeri saavutettiin vuoden 2011 alkupuoliskolla. Viimeaikaisten tietojen mukaan julkisen talouden kehityssuuntausten ja vuoden 2011 alijäämätavoitteiden välille on kuitenkin syntymässä eroja. Menojen ylitykset vuoden ensimmäisellä puoliskolla, muiden kuin veroluonteisten tulojen jääminen ennakoitua alhaisemmiksi ja joidenkin toimien uudelleenluokittelu johtivat BKT:hen suhteutettuna noin 1,1 prosentin ennakoituun vajaukseen koko vuoden 2011 aikana. Banco Português de Negócios -pankin (BPN) myynnistä aiheutuvat nettokustannukset kasvattaisivat julkisen sektorin alijäämää vielä 0,2 prosenttia suhteessa BKT:hen. Viranomaiset ovat toteuttaneet toimia nopeasti. Talousarvion toteutusta on tiukennettu, käyttöön on otettu henkilötuloveroon sovellettava kertaluonteinen lisävero, maakaasun ja sähkön alv-kantoja korotetaan vuodesta 2012 alkaen ja toimilupien myyntiä vauhditetaan. Viranomaisten olisi myös pyrittävä hyväksymään muita pysyviä vakauttamistoimia ja/tai aikaistamaan muiden ensi vuodeksi suunniteltujen toimenpiteiden toteuttamista. Käynnissä oleva pankkien eläkerahastojen porrastettu siirtäminen valtion sosiaaliturvajärjestelmään tarjonnee poikkeuksellisesti vuoden 2011 alijäämätavoitteen saavuttamista turvaavan puskurin. Näistä eläkerahastoista saatuja omaisuuseriä ei pitäisi käyttää julkisen talouden pitkän aikavälin kestävyyttä haittaavalla tavalla. Julkisen varainhoidon lujittaminen on edistynyt raportoinnin ja seurannan paranemisen sekä julkisen talouden kehyksen uudistamisen myötä linjassa Euroopan komission yksiköiden ja Kansainvälisen valuuttarahaston henkilöstön antamien suositusten kanssa.

5. Pankit pyrkivät noudattamaan ohjelmassa edellytettyjä korkeampia pääomavaatimuksia. Nykyistä lainsäädäntöä muutetaan vakavaraisuutta koskevan korotetun tukijärjestelyn lujittamiseksi. Pankkisektorin tasapainoinen ja järjestynyt tasesopeutus on edelleen keskeisessä asemassa samalla kun kasvun vauhdittamiseksi pyritään varmistamaan riittävä luotonsaanti dynaamisilla sektoreilla. BPN:lle on löydetty ostaja, mutta EU:n kilpailuviranomaisten on vielä hyväksyttävä sopimus. Myös valvonta- ja sääntelykehyksen tiukentamisessa on edistytty muun muassa teknisen avun ansiosta. Portugalilaisille pankeille heinäkuussa 2011 tehdyissä Euroopan pankkiviranomaisen (EPV) stressitesteissä saatiin vaihtelevia tuloksia, mikä korostaa tarvetta toteuttaa ohjelmaan sisältyvät uudistukset kyseisen sektorin lujittamiseksi.

6. Huolimatta siitä, että ensimmäinen maksuerä oli suhteellisen suuri, hallituksen kassatilanne on edelleen uhattuna. Tämä johtuu valtion omistamien yritysten kasvavista rahoitustarpeista, kotitalouksien talletustodistusten takaisinmaksun jyrkästä kasvusta ja rahoitusmarkkinoilla edelleen vallitsevasta stressitilanteesta.

7. Työ- ja tuotemarkkinoiden uudistuksissa edistyminen on välttämätöntä kilpailukyvyn palauttamiseksi ja kasvupotentiaalin lisäämiseksi. Tältä osin voidaan todeta, että valtion erioikeudet yksityisissä yrityksissä poistettiin etuajassa. Yksityistämisohjelmaa nopeutetaan ja laajennetaan. Valtion omistamien yritysten perinpohjainen ja kiireellinen rakenneuudistus on hallituksen asialistan kärkipäässä. Edistystä on nähtävissä myös työmarkkinauudistuksissa, joiden tavoitteena on yhdenmukaistaa määräaikaisiin ja vakinaisiin työsopimuksiin sisältyvät oikeudet ja suoja sekä perustaa työnantajien rahoittama rahasto erorahojen maksamista varten. Talousarvion kannalta neutraalin ns. fiskaalisen devalvaation valmistelu on edistynyt, ja viranomaiset ovat edelleen sitoutuneet toteuttamaan ensimmäiset tärkeät toimet tällä alalla vuoden 2012 talousarvion yhteydessä.

8. Näiden seikkojen vuoksi neuvoston täytäntöönpanopäätöstä 2011/344/EU olisi muutettava,

ON HYVÄKSYNYT TÄMÄN PÄÄTÖKSEN:

1 artikla

Muutetaan neuvoston täytäntöönpanopäätöksen 2011/344/EU 3 artikla seuraavasti:

1) korvataan 5 kohdan a, b ja c alakohta seuraavasti:

”a) Portugalin on toteutettava kaikilta osin vuoden 2011 talousarviossa vahvistetut julkisen talouden vakauttamistoimenpiteet, joiden arvo on noin 9 miljardia euroa, ja uudet vakauttamistoimenpiteet, joista hallitus on myöhemmin ilmoittanut. Julkisen talouden haitallisten suuntausten ja vuoden 2011 alijäämätavoitteen saavuttamiseen liittyvien kehittymässä olevien riskien torjumiseksi Portugalin on kiristettävä talousarvion toteuttamista, otettava käyttöön henkilötuloveroon jo sovellettavaksi hyväksytty kertaluonteinen lisävero vuonna 2011, aikaistettava maakaasun ja sähkön alv-kantojen korotus vuodelta 2012 1 päivään lokakuuta 2011 ja nopeutettava toimilupien myyntiä. Hallituksen on myös pyrittävä hyväksymään muita pysyviä vakauttamistoimia ja/tai aikaistamaan muiden vuodeksi 2012 suunniteltujen toimenpiteiden toteuttamista. Se, että pankkien eläkerahastojen porrastettu siirtäminen valtion sosiaaliturvajärjestelmään jatkuu edelleen, tarjoaa poikkeuksellisesti julkisen talouden vuoden 2011 alijäämätavoitteen saavuttamista turvaavan puskurin. Näistä eläkerahastoista saatuja omaisuuseriä ei pidä käyttää julkisen talouden pitkän aikavälin kestävyyttä haittaavalla tavalla.”

”b) Portugalin on hyväksyttävä toimenpiteitä julkisen talouden hoidon lujittamiseksi. Portugalin on toteutettava uudessa julkisen talouden kehystä koskevassa laissa vahvistetut toimenpiteet, joihin sisältyvät muun muassa keskipitkän aikavälin julkisen talouden kehyksen laatiminen, julkisen talouden keskipitkän aikavälin strategian valmistelu ja riippumattoman finanssipoliittisen neuvoston perustaminen. Julkisen talouden kehystä paikallisella ja alueellisella tasolla on lujitettava huomattavasti erityisesti muuttamalla paikallisen ja alueellisen tason rahoituslakeja siten, että ne vastaavat julkisen talouden kehystä koskevan lain vaatimuksia. Portugalin on tehostettava julkista taloutta ja erityisesti maksurästejä koskevaa raportointia ja seurantaa; sen on luotava strategia maksurästien hoitamiseksi ja lujitettava talousarvion toteutukseen liittyviä sääntöjä ja menettelyjä. Portugalin on osana talousarviomenettelyä käynnistettävä julkisen talouden riskien, myös julkisen ja yksityisen sektorin kumppanuuksiin ja valtion omistamiin yrityksiin liittyvien riskien, järjestelmällinen ja säännöllinen analysointi.”

”c) Portugalin on jatkettava työmarkkinoiden toiminnan tehostamista erityisesti toteuttamalla toimenpiteitä työsuhdeturvalainsäädännön, palkanmuodostuksen ja aktiivisen työmarkkinapolitiikan uudistamiseksi.”

2) Korvataan 5 kohdan e alakohta seuraavasti:

”e) Portugalin on jatkettava talouden avaamista kilpailulle. Hallituksen on toteutettava tarvittavat toimenpiteet sen varmistamiseksi, ettei Portugalin valtio tai mikään julkinen elin tee osakkeenomistajan ominaisuudessa osakkeenomistajien välisiä sopimuksia, jotka voivat estää pääomien vapaata liikkuvuutta tai vaikuttaa yritysten taloudelliseen ohjaukseen. Uuden yksityistämislain on myös noudatettava pääoman vapaan liikkuvuuden periaatteita eikä siinä saa säätää erioikeuksien myöntämisestä tai sallimisesta valtiolle. Kilpailulainsäädäntöä on tarkistettava tavoitteena kilpailusääntöjen täytäntöönpanon nopeuttaminen ja tehostaminen.”

3) Lisätään 5 kohtaan g ja h alakohta seuraavasti:

”g) Portugalin on toteutettava toimenpiteitä, joilla parannetaan valtion omistamien yritysten tehokkuutta ja kestävyyttä keskus-, alue- ja paikallishallinnon tasolla. Portugalin on laadittava kattava valtion omistamia yrityksiä koskeva strategia-asiakirja, jossa tarkastellaan tariffirakennetta ja palveluntarjontaa, ja suunnitelma luottotarpeiden vähentämiseksi vuodesta 2012 alkaen. Portugalin on pantava edelleen täytäntöön suunnitelmia, joilla vähennetään toimintakustannuksia keskimäärin vähintään 15 prosenttia valtion omistamissa yrityksissä, jotka toimivat keskushallinnon tasolla, terveydenhuoltoalaa lukuun ottamatta, ja laadittava vastaava suunnitelma, jota sovelletaan alue- ja paikallishallinnon tasolla toimiviin valtion omistamiin yrityksiin.”

”h) Portugalin on toteutettava yksityistämisohjelma. Erityisesti julkisen sektorin osakkeet EDP:ssä, REN:ssä ja GALP:ssä, ja jos markkinaolosuhteet sen sallivat, TAP:ssä, on myytävä vuonna 2011. Parpublicalle on laadittava strateginen yksityistämissuunnitelma. Vuoden 2013 yksityistämissuunnitelman on katettava myös Aeroportos de Portugal, CP:n rahtiliikennehaara, Correios de Portugal ja Caixa Seguros sekä joukko pienempiä yrityksiä.”

4) Korvataan 6 kohdan a ja b alakohta seuraavasti:

”a) Työvoimakustannusten alentamiseksi ja kilpailukyvyn parantamiseksi vuoden 2012 talousarvioon on sisällyttävä verojärjestelmän tarkistus, jolla ei ole vaikutusta talousarvioon. Uudistus on määriteltävä yhteistyössä Euroopan komission, IMF:n ja EKP:n kanssa.”

”b) Toimenpiteet, jotka määritellään c ja d alakohdassa ja jotka ovat vähintään 5,1 miljardia euroa, on sisällytettävä vuoden 2012 talousarvioon. Vuoden 2011 talousarviokehityksestä johtuvan mahdollisen eron kaventamiseksi on toteutettava lisätoimenpiteitä enimmäkseen menopuolella. Hallituksen on laadittava talousarviotilannetta ja tulevaisuudennäkymiä koskeva päivitetty arviointi vuoden 2012 talousarviosta Euroopan komission, IMF:n ja EKP:n kanssa käytävien keskustelujen pohjaksi ennen kuin hallitus hyväksyy mainitun talousarvion.”

5) korvataan 8 kohdan a, b ja c alakohta seuraavasti:

”a) kannustettava pankkeja lujittamaan vakuuspuskurejaan ja seurattava valtion takaamien pankkien joukkovelkakirjojen liikkeeseenlaskua, jonka suuruudeksi on EU:n valtiontukisääntöjen mukaisesti hyväksytty enintään 35 miljardia euroa;”

”b) seurattava tiiviisti suunnitelmia, jotka pankit esittävät nostaakseen omien varojen suhdelukunsa (Core tier 1) 9 prosenttiin viimeistään vuoden 2011 lopussa ja 10 prosenttiin viimeistään vuoden 2012 lopussa. Jos yksityiset pankit eivät pysty noudattamaan pääomavaatimusta ajoissa, niillä on mahdollisuus hakea väliaikaista julkista sijoitusta niiden omaan pääomaan vakavaraisuutta koskevasta tukijärjestelystä, jonka käytössä olevat määrärahat ovat 12 miljardia euroa;”

”c) varmistettava pankkisektorin tasapainoinen ja järjestynyt tasesopeutus, mikä on keskeisen tärkeä rahoituksen epätasapainon poistamiseksi pysyvästi. Pankkien rahoitussuunnitelmissa tavoitteena on vähentää lainat suhteessa talletuksiin noin 120 prosenttiin ja pienentää riippuvuutta eurojärjestelmän rahoituksesta ohjelmakaudella. Portugalin keskuspankin olisi pyydettävä pankkeja tarkistamaan rahoitussuunnitelmansa syyskuun loppuun mennessä. Sen jälkeen, kun ohjelma on tarkistettu toistamiseen, nämä rahoitussuunnitelmat on tarkistettava neljännesvuosittain. Portugalin keskuspankin on toteutettava tarkoituksenmukaiset toimet, jos pankit poikkeavat rahoitussuunnitelmistaan.”

6) Korvataan 8 kohdan e alakohta seuraavasti:

”e) varmistettava, että valtion omistamaa Caixa Geral de Depósitos -pankkia (CGD) virtaviivaistetaan sen keskeisen toiminnan pääomapohjan kasvattamiseksi tarvittavalla tavalla. Pääoman kasvattamiseen tarvittavien varojen olisi tultava ryhmittymän sisältä. Saatettava Banco Português de Negóciosin (BPN) myynti loppuun sen jälkeen kun Euroopan komissio on hyväksynyt asian valtiontukisääntöjen mukaisesti;”.

2 artikla

Tämä päätös on osoitettu Portugalin tasavallalle.

3 artikla

Tämä päätös julkaistaan Euroopan unionin virallisessa lehdessä .

Tehty Brysselissä

Neuvoston puolesta

Puheenjohtaja

[1] EUVL L 118, 12.5.2010, s. 1.

[2] 15759/09